text: [{"text_idx": "#000008", "text": "BENE Fidishitia abaiya kulwa monka na Isalela. Batutu wa Davida basatu badi mu basola ba Solo. Difuku dimo, Yese wasapwila Davida\u2019mba: \u2018Sela miseke ne mikate mijokoloke ukatwadile banabenu. Kebatale shi badi namani pano.\u2019"}, {"text_idx": "#000009", "text": "Davida pa kufika ku kitu\u0304lo kya ba bulwi, wanyemena ku bulwi mwanda wa kutala banababo. Ebiya kampangala Ngodiata Mwine Fidishitia watambe kuzawila Bene Isalela. Wadi wibazawila lubanga ne kyolwa umbula mwa mafuku 40. Wela lubila\u2019mba: \u2018Tongai muntu umo a\u0304ye tulwe nandi. Shi wauntyumuna ne kungipaya tukekala bapika benu. Ino shi mutyumune ne kumwipaya mukekala bapika betu. Tongai\u2019mo umo tulwe nandi.\u2019"}, {"text_idx": "#000010", "text": "Davida waipangula basola bamo\u2019mba: \u2018I bika bikapebwa muntu ukepaya uno Mwine Fidishitia ne kukafundula mutonko mu Isalela?\u2019"}, {"text_idx": "#000012", "text": "Ino Bene Isalela bonso abatuyuka Ngodiata mwanda i kampangala. Udi kubwipi kwa mametele asatu umbula, kadi udi na sola mukwabo umusele\u0304le ngabo."}, {"text_idx": "#000013", "text": "Basola bamo abakasapwila Mulopwe Solo amba Davida usakanga kulwa na Ngodiata. Ino Solo walombola Davida\u2019mba: \u2018Kubwanyapo kulwa na yeu Mwine Fidishitia. Abe ukidi mwanuke, kadi aye i sola umbu\u0304mi bwandi bonso.\u2019 Davida walondolola\u2019mba: \u2018Naipaile mpumpi ne ntambo badi basela miko\u0304ko ya tata. Ne uno Mwine Fidishitia ukekala bwa umo wa mu bano banyema. Yehova ukankwasha.\u2019 Penepo Solo wanena\u2019mba: \u2018Enda shobe, Yehova ekale nobe.\u2019"}, {"text_idx": "#000015", "text": "Ngodiata wanena: \u2018Fwena kuno, nkapa\u0304na umbidi obe bu bidibwa bya byoni ne banyema.\u2019 Ino Davida wanena\u2019mba: \u2018Abe wiyanga kondi na kipete, ne mukobe ne muketo, ino ami ngiyanga kodi na dijina dya Yehova. Dyalelo dino Yehova wakumpe mu kuboko kwami, kadi nkakushinda panshi.\u2019"}, {"text_idx": "#000016", "text": "Ponka\u2019po, Davida wanyemena kudi Ngodiata. Waomona dibwe mu kafuko kandi, wapanze\u2019dyo mu topito ne kwidyela na kikoso kyonso. Dibwe dibakatwela mu mutwe wa Ngodiata, penepo Ngodiata wapone mufwididile! Bene Fidishitia pa kumona obekulupidile wapone, abaalamuka ke banyema. Bene Isalela abebalonda lubilo ne kutyumuna bulwi."}]